Mahkeme Ahtem Çiygoznı noyabr 19-na qadar apiste qaldırdı
28 iyül 2015, 20:51
Aqmescitniñ Kiyev rayon mahkemesinde salı künü Rusiye Federatsiyasınıñ Taqiqat komiteti taqiqatçısınıñ Qırımtatar Milliy Meclisi reisiniñ muavini Ahtem Çiygoznıñ apis müddetini uzatmaq aqqında şefaatı boyunca toplaşuv keçti.
Meclisniñ matbuat hızmeti bildirgeni kibi, adliyeciniñ delillerine baqmadan, mahkeme kene de Çiygoznı üç ay ve 21 künge, yani 2015 senesi noyabr 19-na qadar apiste qaldırmağa qarar aldı.
Ahtem Çiygozğa qol tutmağa kelgen tuvğanları, dost ve zenaatdaşları aytqanı kibi, onıñ çırayı yoq, azğandır, amma tendiristtir. Bulunuv şaraitlerine şikâyet etmedi. Advokatnıñ aytqanı kibi, salı künü müşterisi mahkemege alıp barılacağını beklep, sabalıq, üyle yemegini aşamaq ve elini-betini yuvmaq imkânından marum qaldı.
«Bugün Ahtem Çiygoznıñ apiste bulunuvınıñ siyasiy sebebi olğanını kene bir kere añladıq. Prokuratura temsilcisi kene de Çiygoznıñ qabaatı isbatlanılğanı aqta ayta edi, faqat işi boyunca mahkeme daa olmağan edi»,– dedi Meclis reisiniñ birinci muavini Nariman Celâl.
Onıñ sözlerine köre, Ahtem Çiygoznıñ apis müddetiniñ uzattıruvında taqiqatnıñ esas delillerinden biri – onıñ qırımtatar halqınıñ yetekçileri Mustafa Cemilev ve Refat Çubarov ile daima tutqan bağı ola.
«Bu açıq-aydın siyaset, meşur qırımtatar siyasetçilerinden birini etraf müitten ayırıp, bu bağnı üzmek içün ıntıluv olmasa, daa nedir», – dey Celâl.
Çiygoznıñ özü mahkemede aytqanı kibi, halqı nice meşaqatlardan keçip, Qırımğa, onı terk etmek içün kelmegen ve onıñ da öyle niyeti yoq. «Bugün siyasiy sımarış aqqında söz ketkende, açıq mahkemege inanmağa acet yoq», – dep yekün çekti Çiygoz.
Mahkemeniñ Ahtem Çiygozğa apis müddetiniñ uzattırılması aqta qararını onıñ yaqınları «Masqaralıq!» dep qarşıladılar.